Varno dvaras
Netoli Marijampolės yra status Varnupių piliakalnis. Viršūnėj piliakalnio yra įdubimas. Apie tą piliakalnį yra daug pasakojimų. 

Žmonės pasakoja, kad ant to kalno buvo dvaras. Tą dvarą valdė Varnas. Tas Varnas buvo labai piktas ir mušdavo labai baudžiauninkus. 

Kartą viena piemenė pas jį ganė žąsis. Beganydama žąsis, ji ėmė ir vieną praganė. Varnas liepė ją už tai nubausti: liepė ją pririšti prie stulpo ir nuplakti. Kai piemenę paleido, tai ji į tą Varną sako: 

– Kad tave Dievas už tai nubaustų! 

Sulig tais žodžiais pilis nugrimzdo į žemę, ir liko ten tik kalnas. Žmonės pasakoja, kad jie naktimis mato, kaip ta piemenė atvaro į upę žąsis pagirdyti.

Padavimai
Padavimai apie piliakalnius